title: Regulamentul de punere în aplicare (UE) 2021/519 al Comisiei din 24 martie 2021 de modificare a Regulamentului de punere în aplicare (UE) 2015/1375 în ceea ce privește testarea pentru detectarea prezenței de Trichinella la solipede și derogarea acordată Regatului Unit de la testarea pentru detectarea prezenței de Trichinella la porcine domestice (Text cu relevanță pentru SEE)

text:
                  25.3.2021

                  RO

                  Jurnalul Oficial al Uniunii Europene

                  L 104/36

         REGULAMENTUL DE PUNERE ÎN APLICARE (UE) 2021/519 AL COMISIEI
         din 24 martie 2021
         de modificare a Regulamentului de punere în aplicare (UE) 2015/1375 în ceea ce privește testarea pentru detectarea prezenței de Trichinella la solipede și derogarea acordată Regatului Unit de la testarea pentru detectarea prezenței de Trichinella la porcine domestice
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (1), în special articolul 18 alineatul (8) primul paragraf litera (a),
         întrucât:

                     (1)

                     Regulamentul (UE) 2017/625 stabilește normele pentru efectuarea controalelor oficiale și pentru acțiunile care trebuie întreprinse de către autoritățile competente în legătură cu producția de produse de origine animală destinate consumului uman.

                     (2)

                        Trichinella este un parazit care poate fi prezent în carnea speciilor susceptibile, cum ar fi porcii și caii, și provoacă o boală cu transmitere prin alimente la oameni atunci când se consumă carne infectată. Regulamentul de punere în aplicare (UE) 2015/1375 al Comisiei (2) stabilește norme specifice aplicabile controalelor oficiale privind prezența de Trichinella în carne, inclusiv condițiile de derogare de la testarea pentru detectarea prezenței de Trichinella la intrarea în Uniune a cărnii de porcine domestice.

                     (3)

                     Autoritatea Europeană pentru Siguranța Alimentară a adoptat, la 6 iunie 2013, un aviz științific privind riscurile pentru sănătatea umană care trebuie să fie luate în considerare atunci când se efectuează inspecții ale cărnii (de solipede) (3). În avizul respectiv se recomandă ca toate solipedele (nu doar caii, ci și măgarii și catârii) să fie supuse unui control pentru detectarea prezenței de Trichinella ca prioritate majoră. Prin urmare, Regulamentul de punere în aplicare (UE) 2019/627 al Comisiei (4) prevede testarea obligatorie a carcaselor de solipede pentru detectarea prezenței de Trichinella. Regulamentul de punere în aplicare (UE) 2015/1375 prevede testarea obligatorie a cailor și a altor specii susceptibile. Din motive de consecvență și pentru a evita orice ambiguitate, Regulamentul de punere în aplicare (UE) 2015/1375 trebuie, de asemenea, să se refere la solipede în loc de cai.

                     (4)

                     Regulamentul (UE) nr. 206/2010 al Comisiei (5) autorizează Regatul Unit să introducă în Uniune carne de porcine domestice. În regulamentul respectiv, Regatul Unit apare pe lista țărilor care aplică o derogare de la testarea pentru detectarea prezenței de Trichinella a carcaselor și a cărnii de porcine domestice neînțărcate cu vârsta mai mică de cinci săptămâni în conformitate cu articolul 3 alineatul (2) din Regulamentul de punere în aplicare (UE) 2015/1375.

                     (5)

                     Regulamentul delegat (UE) 2020/692 al Comisiei (6) abrogă Regulamentul (UE) nr. 206/2010 cu efect de la 21 aprilie 2021. Având în vedere abrogarea regulamentului menționat, Regulamentul de punere în aplicare (UE) 2020/1478 al Comisiei (7) adaugă anexa VII la Regulamentul de punere în aplicare (UE) 2015/1375 cu efect de la 21 aprilie 2021, ce conține lista țărilor terțe care aplică o derogare de la testarea pentru detectarea prezenței de Trichinella menționate la articolul 13 alineatul (2) din Regulamentul de punere în aplicare (UE) 2015/1375.

                     (6)

                     La 12 ianuarie 2021, Regatul Unit a furnizat informații potrivit cărora datele istorice privind testarea continuă a populației de porcine domestice sacrificate oferă cel puțin 95 % încredere că prevalența Trichinella nu depășește unu la milion pentru populația respectivă, în conformitate cu articolul 3 alineatul (3) litera (b) din Regulamentul de punere în aplicare (UE) 2015/1375. În plus, Regatul Unit a informat Comisia cu privire la intenția sa de a aplica derogarea de la testarea pentru detectarea prezenței de Trichinella a carcaselor și a cărnii de porcine domestice în cazul în care animalele provin dintr-o exploatație recunoscută oficial ca exploatație care aplică condiții de adăpost controlate în conformitate cu anexa IV la regulamentul de punere în aplicare respectiv.

                     (7)

                     Prin urmare, Regatul Unit trebuie să fie inclus pe lista din anexa VII la Regulamentul de punere în aplicare (UE) 2015/1375, fără a aduce atingere aplicării legislației Uniunii în cazul Regatului Unit și pe teritoriul acestuia în ceea ce privește Irlanda de Nord în conformitate cu articolul 5 alineatul (4) din Protocolul privind Irlanda/Irlanda de Nord la Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, coroborat cu anexa 2 la protocolul respectiv.

                     (8)

                     Anexa VII la Regulamentul de punere în aplicare (UE) 2015/1375 trebuie modificată pentru a reflecta aplicarea de către Regatul Unit a derogărilor prevăzute la articolul 3 alineatul (2) și (3) din Regulamentul de punere în aplicare respectiv.

                     (9)

                     Prin urmare, Regulamentul de punere în aplicare (UE) 2015/1375 trebuie modificat în consecință.

                     (10)

                     Întrucât Regulamentul (UE) nr. 206/2010 este abrogat cu efect de la 21 aprilie 2021, iar Regulamentul de punere în aplicare (UE) 2020/1478 adaugă anexa VII la Regulamentul de punere în aplicare (UE) 2015/1375 cu efect de la data menționată, includerea Regatului Unit în anexa respectivă trebuie să se aplice de la aceeași dată.

                     (11)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Regulamentul de punere în aplicare (UE) 2015/1375 se modifică după cum urmează:

                        1.

                        Articolul 2 se modifică după cum urmează:

                                    (a)

                                    la alineatul (2), primul paragraf se înlocuiește cu următorul text:
                                    „În mod sistematic, se prelevă eșantioane din carcasele de solipede, porci mistreți și alte specii de animale de crescătorie sau sălbatice sensibile la infestarea cu Trichinella în abatoarele sau unitățile de tratare a vânatului cu ocazia examinării post mortem.”;

                                    (b)

                                    alineatul (3) se înlocuiește cu următorul text:

                                       „(3)   În așteptarea rezultatelor examinării privind Trichinella și cu condiția ca exploatantul din sectorul alimentar să garanteze o trasabilitate deplină, carcasele de porci domestici și de solipede pot fi tranșate în maximum șase părți într-un abator sau într-o unitate de tranșare aflată în aceeași incintă.”

                        2.

                        În anexa III, teza introductivă și literele (a) și (b) se înlocuiesc cu următorul text:
                        „Carnea de solipede, carnea de vânat și celelalte tipuri de carne care pot conține paraziți din genul Trichinella trebuie examinate în conformitate cu una dintre metodele de digestie prezentate în capitolul I sau II din anexa I, cărora li se aduc următoarele modificări:

                                    (a)

                                    eșantioane cântărind cel puțin 10 g din musculatura limbii sau din mușchii masticatori ai solipedelor și dintr-un membru anterior, din limba sau din diafragma mistreților;

                                    (b)

                                    în cazul solipedelor, acolo unde acești mușchi lipsesc, se prelevă un eșantion mai important dintr-un pilier diafragmatic, din zona de tranziție între partea musculară și partea tendinoasă. Mușchiul trebuie curățat de țesutul conjunctiv și de grăsime;”.

                        3.

                        În anexa IV, litera (b) de la capitolul II se înlocuiește cu următorul text:

                                    „(b)

                                    Numărul de teste și rezultatele testelor care vizează detectarea prezenței de Trichinella la porcii domestici, porcii mistreți, solipede, vânat și orice alte animale susceptibile sunt prezentate în conformitate cu anexa IV la Directiva 2003/99/CE. Datele privind porcinele domestice trebuie să ofere informații specifice referitoare cel puțin la:

                                                (i)

                                                teste efectuate pe animale crescute în condiții de adăpost controlate;

                                                (ii)

                                                teste pe scroafe de reproducție, vieri și porci pentru îngrășat.”

                        4.

                        Anexa VII se înlocuiește cu următorul text:

                              „ANEXA VII
                              Țări terțe sau regiuni ale acestora care aplică derogările menționate la articolul 13 alineatul (2)

                                          Codul ISO al țării

                                          Țara terță sau regiuni ale acesteia

                                          Observații

                                          GB

                                          Regatul Unit (*1)

                                          Aplicarea derogărilor prevăzute la articolul 3 alineatele (2) și (3)

                        ”

            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            Articolul 1 alineatul (4) se aplică de la 21 aprilie 2021.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 martie 2021

                  Pentru Comisie

                  Președintele

               Ursula VON DER LEYEN

            (1)  JO L 95, 7.4.2017, p. 1.

            (2)  Regulamentul de punere în aplicare (UE) 2015/1375 al Comisiei din 10 august 2015 de stabilire a normelor specifice aplicabile controalelor oficiale privind prezența de Trichinella în carne (JO L 212, 11.8.2015, p. 7.).

            (3)  EFSA Journal 2013; 11(6):3263.

            (4)  Regulamentul de punere în aplicare (UE) 2019/627 al Comisiei din 15 martie 2019 de stabilire a unor modalități practice uniforme pentru efectuarea controalelor oficiale asupra produselor de origine animală destinate consumului uman în conformitate cu Regulamentul (UE) 2017/625 al Parlamentului European și al Consiliului și de modificare a Regulamentului (CE) nr. 2074/2005 al Comisiei în ceea ce privește controalele oficiale (JO L 131, 17.5.2019, p. 51).

            (5)  Regulamentul (UE) nr. 206/2010 al Comisiei din 12 martie 2010 de stabilire a unor liste de țări terțe, teritorii sau părți ale acestora autorizate să introducă în Uniunea Europeană anumite animale și carne proaspătă, precum și a cerințelor de certificare sanitar-veterinară (JO L 73, 20.3.2010, p. 1).

            (6)  Regulamentul delegat (UE) 2020/692 al Comisiei din 30 ianuarie 2020 de completare a Regulamentului (UE) 2016/429 al Parlamentului European și al Consiliului în ceea ce privește normele privind intrarea în Uniune, precum și circulația și manipularea după intrare, a transporturilor de anumite animale, de materiale germinative și de produse de origine animală (JO L 174, 3.6.2020, p. 379).

            (7)  Regulamentul de punere în aplicare (UE) 2020/1478 al Comisiei din 14 octombrie 2020 de modificare a Regulamentului de punere în aplicare (UE) 2015/1375 în ceea ce privește prelevarea de eșantioane, metoda de detectare de referință și condițiile de import legate de controlul Trichinella (JO L 338, 15.10.2020, p. 7).

            (*1)  În conformitate cu Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, în special cu articolul 5 alineatul (4) din Protocolul privind Irlanda/Irlanda de Nord, în coroborare cu anexa 2 la respectivul protocol, în sensul prezentei anexe, trimiterile la Regatul Unit nu includ Irlanda de Nord.


title: Regulamentul de punere în aplicare (UE) 2021/520 al Comisiei din 24 martie 2021 de stabilire a normelor de aplicare a Regulamentului (UE) 2016/429 al Parlamentului European și al Consiliului în ceea ce privește trasabilitatea anumitor animale terestre deținute (Text cu relevanță pentru SEE)

text:
                  25.3.2021

                  RO

                  Jurnalul Oficial al Uniunii Europene

                  L 104/39

         REGULAMENTUL DE PUNERE ÎN APLICARE (UE) 2021/520 AL COMISIEI
         din 24 martie 2021
         de stabilire a normelor de aplicare a Regulamentului (UE) 2016/429 al Parlamentului European și al Consiliului în ceea ce privește trasabilitatea anumitor animale terestre deținute
         (Text cu relevanță pentru SEE)
         COMISIA EUROPEANĂ,
         Având în vedere Tratatul privind funcționarea Uniunii Europene,
         Având în vedere Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (1), în special articolul 120 alineatul (1) și articolul 120 alineatul (2) literele (c), (d) și (f),
         întrucât:

                     (1)

                     Regulamentul (UE) 2016/429 stabilește cerințe privind trasabilitatea pentru animalele terestre deținute și materialul germinativ și împuternicește Comisia să adopte acte de punere în aplicare în acest sens.

                     (2)

                     Regulamentul delegat (UE) 2019/2035 al Comisiei (2) completează Regulamentul (UE) 2016/429 prin stabilirea de norme detaliate cu privire la trasabilitatea anumitor animale terestre deținute și a ouălor pentru incubație.

                     (3)

                     Pentru a se asigura aplicarea uniformă în Uniune a normelor de trasabilitate prevăzute în Regulamentul (UE) 2016/429 și în Regulamentul delegat (UE) 2019/2035, anumite norme trebuie să fie adoptate prin intermediul prezentului regulament.

                     (4)

                     Articolele 112, 113 și 115 din Regulamentul (UE) 2016/429 prevăd obligații pentru operatorii care dețin animale din speciile bovină, ovină, caprină și porcină de a transmite informații referitoare la animalele deținute pentru bazele de date electronice prevăzute la articolul 109 alineatul (1) din regulamentul respectiv. Pentru a se asigura transmiterea periodică a tuturor actualizărilor către aceste baze de date, este necesar să se specifice în prezentul regulament termenele de transmitere a informațiilor respective.

                     (5)

                     În plus, după transmitere, operatorii de animale deținute din speciile bovină, ovină, caprină și porcină trebuie să aibă acces la informațiile transmise în ceea ce privește animalele și unitățile acestora. Prin urmare, prezentul regulament trebuie să stabilească norme privind accesul uniform la datele conținute în bazele de date electronice create în conformitate cu articolul 109 alineatul (1) din Regulamentul (UE) 2016/429.

                     (6)

                     În plus, prezentul regulament trebuie să prevadă, de asemenea, alte detalii tehnice și operaționale și alte formate ale bazelor de date electronice pentru animale deținute din speciile bovină, ovină, caprină și porcină, pentru a se asigura o calitate comparabilă a bazelor de date pe tot teritoriul Uniunii.

                     (7)

                     În condițiile prevăzute la articolul 110 alineatul (1) litera (b) și la articolul 112 litera (b) din Regulamentul (UE) 2016/429, schimbul de date electronice între statele membre poate înlocui emiterea documentelor de identificare pentru animalele din specia bovină atunci când aceste animale sunt deplasate între statele membre. Protocolul BOVEX, stabilit de Comisie, este conceput pentru schimbul de date electronice între bazele de date electronice ale statelor membre cu privire la animalele din specia bovină. Pe baza acestui protocol, Comisia trebuie să recunoască operabilitatea deplină a acestor schimburi de date electronice între bazele de date electronice ale statelor membre.

                     (8)

                     Deși mijloacele de identificare care trebuie utilizate pentru diferite specii de animale terestre, în special bovine, ovine, caprine, porcine, camelide și cervide deținute, precum și psitacide, sunt stabilite prin Regulamentul delegat (UE) 2019/2035, specificațiile tehnice pentru aceste mijloace de identificare trebuie să fie stabilite în prezentul regulament.

                     (9)

                     Regulamentul delegat (UE) 2019/2035 stabilește cerințele pentru identificarea electronică a bovinelor, ovinelor, caprinelor, porcinelor, camelidelor, cervidelor și psitacidelor deținute. Astfel de dispozitive electronice de identificare trebuie să fie autorizate de autoritatea competentă din statul membru în care sunt deținute animalele. Pentru a se asigura lizibilitatea acestor dispozitive electronice de identificare când animalele sunt deplasate între statele membre, prezentul regulament trebuie să stabilească normele și condițiile în care autoritatea competentă poate aproba astfel de dispozitive electronice de identificare. Autorizările respective trebuie să țină seama și de standardele ISO/IEC relevante.

                     (10)

                     Pentru a se asigura aplicarea uniformă a identificării și a trasabilității în întreaga Uniune, perioadele de aplicare a mijloacelor de identificare pentru bovinele, ovinele, caprinele, porcinele, camelidele, cervidele și psitacidele deținute trebuie stabilite în prezentul regulament.

                     (11)

                     Până la data aplicării Regulamentului (UE) 2016/429, normele Uniunii privind trasabilitatea includ diferite exonerări de la sistemul de identificare și înregistrare în ceea ce privește anumite categorii de animale, cum ar fi animalele deținute în condiții de creștere extensivă. Este oportun să se revizuiască aceste norme și să se aplice o abordare echilibrată și armonizată a exonerărilor de la sistemul de identificare și înregistrare, ținând seama, pe de o parte, de riscurile relevante și, pe de altă parte, de proporționalitatea și eficiența măsurilor. Prin urmare, prezentul regulament trebuie să prevadă norme noi care să reflecte această abordare.

                     (12)

                     Este esențial să se mențină în permanență trasabilitatea deplină a bovinelor, ovinelor, caprinelor, porcinelor, camelidelor, cervidelor și psitacidelor deținute și să se evite orice operațiune care ar putea periclita trasabilitatea. Îndepărtarea, modificarea și înlocuirea mijloacelor de identificare sunt operațiuni care ar putea periclita trasabilitatea. Prin urmare, operațiunile respective se efectuează numai după ce autoritatea competentă a acordat operatorilor permisiunea de a face acest lucru. O serie de norme privind îndepărtarea, modificarea și înlocuirea sunt prevăzute în Regulamentul delegat (UE) 2019/2035. Pentru a aborda aspecte specifice, este necesar să existe dispoziții suplimentare referitoare la aceste operațiuni, inclusiv termenele pentru acestea, iar dispozițiile respective trebuie să fie prevăzute în prezentul regulament.

                     (13)

                     Pentru a asigura o tranziție fără impedimente către noul cadru juridic, operatorii din statele membre trebuie să fie în măsură să utilizeze în continuare mijloacele de identificare autorizate înainte de 21 aprilie 2021 în conformitate cu Regulamentul (CE) nr. 1760/2000 al Parlamentului European și al Consiliului (3), cu Regulamentul (CE) nr. 21/2004 al Consiliului (4) și cu Directiva 2008/71/CE a Consiliului (5), precum și cu actele adoptate în temeiul regulamentelor și al directivei respective, pentru o perioadă de tranziție care să nu depășească 2 ani de la data aplicării prezentului regulament.

                     (14)

                     Întrucât Regulamentul (UE) 2016/429 se aplică începând cu 21 aprilie 2021, prezentul regulament trebuie să se aplice, de asemenea, de la data respectivă.

                     (15)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:
         CAPITOLUL 1

            DISPOZIȚII GENERALE

            Articolul 1
            Obiect și domeniu de aplicare
            Prezentul regulament stabilește norme privind:

                        1.

                        termenele pentru transmiterea de informații de către operatori pentru înregistrarea în bazele de date electronice a animalelor deținute din speciile bovină, ovină, caprină și porcină;

                        2.

                        accesul uniform la datele conținute în bazele de date electronice cu privire la animalele deținute din speciile bovină, ovină, caprină și porcină și specificațiile tehnice și normele de funcționare pentru bazele de date respective;

                        3.

                        condițiile și modalitățile tehnice pentru schimbul de date electronice între bazele de date electronice ale statelor membre cu privire la bovinele deținute și recunoașterea operabilității depline a unui sistem de schimb de date;

                        4.

                        specificațiile tehnice, formatele și modelele pentru mijloacele de identificare a bovinelor, ovinelor, caprinelor, porcinelor, camelidelor și cervidelor deținute;

                        5.

                        cerințele tehnice pentru mijloacele de identificare a psitacidelor deținute;

                        6.

                        perioadele pentru aplicarea mijloacelor de identificare a bovinelor, ovinelor, caprinelor, porcinelor, camelidelor și cervidelor deținute, născute în Uniune sau după intrarea în Uniune a animalelor respective;

                        7.

                        configurația codului de identificare a bovinelor, ovinelor, caprinelor, camelidelor și cervidelor deținute;

                        8.

                        îndepărtarea, modificarea și înlocuirea mijloacelor de identificare a bovinelor, ovinelor, caprinelor, porcinelor, camelidelor și cervidelor deținute și termenele pentru astfel de operațiuni;

                        9.

                        măsuri tranzitorii privind autorizarea mijloacelor de identificare.

            Articolul 2
            Definiții
            În scopul prezentului regulament, se aplică definițiile stabilite la articolul 2 din Regulamentul delegat (UE) 2019/2035.

         CAPITOLUL 2

            BAZE DE DATE ELECTRONICE

            Articolul 3
            Termenele și procedurile pentru transmiterea de informații de către operatori pentru înregistrarea animalelor deținute din speciile bovină, ovină, caprină și porcină

               (1)   Operatorii care dețin animale din speciile bovină, ovină, caprină și porcină transmit informațiile privind circulația, nașterile și decesele, menționate la articolul 112 litera (d) din Regulamentul (UE) 2016/429, și privind deplasările, menționate la articolul 113 alineatul (1) litera (c) din regulamentul respectiv și la articolul 56 litera (b) din Regulamentul delegat (UE) 2019/2035, în vederea înregistrării în bazele de date electronice create pentru speciile respective, într-un termen de transmitere care trebuie stabilit de statele membre. Perioada maximă de transmitere a informațiilor nu depășește 7 zile de la circulația, nașterea sau decesul animalelor, după caz.

               (2)   În cazul nașterilor, la stabilirea perioadei maxime de transmitere a informațiilor, statele membre pot utiliza data la care mijlocul de identificare este aplicat animalului ca punct de începere a perioadei de timp în cauză, cu condiția să nu existe niciun risc de confuzie între această dată și data nașterii animalului.

               (3)   Prin derogare de la alineatul (1), autoritatea competentă poate prelungi perioada maximă de transmitere a informațiilor privind circulația, menționată la alineatul (1), până la 14 zile de la circulația bovinelor în același stat membru de la unități de origine la unități de pășunat înregistrate, situate în zone montane pentru pășunat. Autoritatea competentă poate decide să accepte liste cu bovinele care fac obiectul circulației către unitățile de pășunat înregistrate, de la operatorii acestor unități. Aceste liste conțin:

                           (a)

                           numărul de înregistrare unic al unității de pășunat înregistrate;

                           (b)

                           codul de identificare a animalelor;

                           (c)

                           numărul de înregistrare unic al unității de origine;

                           (d)

                           data sosirii animalelor la unitatea de pășunat înregistrată;

                           (e)

                           data estimată a plecării animalelor din unitatea de pășunat înregistrată.

            Articolul 4
            Accesul uniform la datele conținute în bazele de date electronice privind animalele deținute din speciile bovină, ovină, caprină și porcină
            Statele membre se asigură că operatorii care dețin bovine, ovine, caprine și porcine au acces, la cerere și gratuit, cel puțin la citirea informațiilor referitoare la unitățile lor conținute în bazele de date electronice, menționate la articolul 109 alineatul (1) literele (a)-(c) din Regulamentul (UE) 2016/429.

            Articolul 5
            Specificații tehnice pentru bazele de date electronice privind animalele deținute din speciile bovină, ovină, caprină și porcină
            Statele membre se asigură că bazele de date electronice privind animalele deținute din speciile bovină, ovină, caprină și porcină, menționate la articolul 109 alineatul (1) literele (a)-(c) din Regulamentul (UE) 2016/429, sunt create astfel încât informațiile înregistrate în aceste baze de date să poată fi transmise între bazele de date electronice ale statelor membre, în formatul prevăzut în coloana a treia a tabelului din anexa I la prezentul regulament.

            Articolul 6
            Norme de funcționare a bazelor de date electronice privind animalele deținute din speciile bovină, ovină, caprină și porcină
            Statele membre pun în aplicare măsuri tehnice și organizatorice adecvate pentru a se asigura că bazele de date electronice privind animalele deținute din speciile bovină, ovină, caprină și porcină, menționate la articolul 109 alineatul (1) literele (a)-(c) din Regulamentul (UE) 2016/429, continuă să funcționeze în eventualitatea unor perturbări. Măsurile respective garantează, de asemenea, securitatea, integritatea și autenticitatea informațiilor înregistrate în astfel de baze de date.

            Articolul 7
            Condiții și modalități tehnice pentru schimbul electronic de date din documentele de identificare în ceea ce privește bovinele deținute între bazele de date electronice ale statelor membre

               (1)   Atunci când statele membre fac schimb electronic reciproc de date din documentele de identificare în ceea ce privește bovinele deținute, menționate la articolul 44 literele (a)-(c) din Regulamentul delegat (UE) 2019/2035, datele respective se transmit în formatul de definire a schemelor XML pus la dispoziția autorității competente de către Comisie.

               (2)   Autoritatea competentă din statul membru de origine a bovinelor deținute destinate deplasării se asigură că datele din documentul de identificare sunt transmise în format electronic statului membru de destinație înainte de plecarea animalelor, precum și că se furnizează o marcă temporală la fiecare transmitere.

            Articolul 8
            Recunoașterea operabilității depline a unui sistem de schimb electronic de date din documentele de identificare a bovinelor deținute între bazele de date electronice ale statelor membre

               (1)   Statele membre care fac schimb electronic de date din documentele de identificare prin intermediul unui sistem instituit de Comisie și conceput pentru schimbul de date privind bovinele deținute între bazele de date electronice ale statelor membre sunt recunoscute ca având un sistem cu operabilitate deplină.

               (2)   Comisia stabilește și publică pe site-ul său web lista statelor membre care fac schimb de date din documentele de identificare prin intermediul sistemului respectiv.

         CAPITOLUL 3

            MIJLOACE DE IDENTIFICARE

            Articolul 9
            Specificațiile tehnice, formatele și modelele pentru mijloacele de identificare a bovinelor, ovinelor, caprinelor, porcinelor, camelidelor și cervidelor deținute

               (1)   Autoritatea competentă autorizează utilizarea crotaliilor convenționale sau a benzilor convenționale pe chișiță, menționate la literele (a) și (b) din anexa III la Regulamentul delegat (UE) 2019/2035, ca mijloace de identificare a bovinelor, ovinelor, caprinelor, porcinelor, camelidelor și cervidelor deținute, dacă respectivele mijloace de identificare îndeplinesc specificațiile tehnice stabilite în partea 1 din anexa II la prezentul regulament.

               (2)   Autoritatea competentă aprobă utilizarea tatuajelor, menționate la litera (g) din anexa III la Regulamentul delegat (UE) 2019/2035, ca mijloc de identificare a ovinelor, caprinelor, porcinelor și cervidelor deținute, astfel cum se prevede la articolul 46 alineatele (2) și (3) și la articolul 52 alineatul (1) litera (b), la articolul 73 alineatul (2) litera (c) și la articolul 76 alineatul (1) litera (c) din respectivul regulament delegat, dacă respectivele tatuaje asigură marcarea de neșters și citirea corectă.

               (3)   Autoritatea competentă aprobă utilizarea dispozitivelor electronice de identificare, menționate la literele (c)-(f) din anexa III la Regulamentul delegat (UE) 2019/2035, ca mijloace de identificare a bovinelor, ovinelor, caprinelor, porcinelor, camelidelor și cervidelor deținute, dacă respectivele mijloace de identificare îndeplinesc specificațiile tehnice stabilite în partea 2 din anexa II la prezentul regulament. În plus, dispozitivele electronice de identificare, menționate la literele (c)-(f) din anexa III la Regulamentul delegat (UE) 2019/2035, îndeplinesc specificațiile tehnice prevăzute în partea 1 din anexa II la prezentul regulament.

               (4)   Prin derogare de la alineatul (3), autoritatea competentă poate autoriza utilizarea crotaliilor electronice ca mijloc de identificare a porcinelor deținute, în cazul în care aceste mijloace de identificare îndeplinesc specificațiile tehnice stabilite de statul membru în care sunt deținute porcinele și afișează în mod vizibil, lizibil și de neșters numărul de înregistrare unic al:

                           (a)

                           unității de naștere a animalelor sau

                           (b)

                           ultimei unități din lanțul de aprovizionare, menționată la articolul 53 din Regulamentul delegat (UE) 2019/2035, dacă animalele sunt deplasate la o unitate din afara respectivului lanț de aprovizionare.

            Articolul 10
            Specificațiile tehnice, formatele și modelele pentru mijloacele de identificare a psitacidelor deținute

               (1)   Operatorii care dețin psitacide se asigură că:

                           (a)

                           inelul montat pe picior, menționat la articolul 76 alineatul (1) litera (a) din Regulamentul delegat (UE) 2019/2035, îndeplinește specificațiile tehnice stabilite în partea 1 din anexa II la prezentul regulament;

                           (b)

                           tatuajul, menționat la articolul 76 alineatul (1) litera (c) din Regulamentul delegat (UE) 2019/2035, asigură marcarea de neșters și citirea corectă.

               (2)   Autoritatea competentă autorizează utilizarea transponderelor injectabile, menționate la articolul 76 alineatul (1) litera (b) din Regulamentul delegat (UE) 2019/2035, ca mijloace de identificare a psitacidelor deținute, dacă respectivele mijloace de identificare îndeplinesc specificațiile tehnice stabilite la punctul 2 din partea 2 a anexei II la prezentul regulament.

            Articolul 11
            Norme de funcționare pentru autorizarea dispozitivelor electronice de identificare a bovinelor, ovinelor, caprinelor, porcinelor, camelidelor, cervidelor și psitacidelor deținute

               (1)   Atunci când autorizează dispozitivele electronice de identificare, menționate la literele (c)-(f) din anexa III la Regulamentul delegat (UE) 2019/2035, pentru bovinele, ovinele, caprinele, porcinele, camelidele, cervidele și psitacidele deținute, autoritatea competentă se asigură că producătorii de dispozitive electronice de identificare au furnizat dovezi că testele de conformitate și performanță, menționate la punctul 4 din partea 2 a anexei II la prezentul regulament, au fost efectuate în centre de testare acreditate în conformitate cu standardul ISO/IEC 17025 „Cerințe generale pentru competența laboratoarelor de încercări și etalonări”.

               (2)   Atunci când autorizează dispozitivele electronice de identificare, menționate la alineatul (1), autoritatea competentă poate solicita producătorilor de dispozitive electronice de identificare să aplice teste suplimentare de robustețe și de anduranță pentru a asigura funcționalitatea acestora în condițiile geografice sau climatice specifice ale statului membru în cauză, în conformitate cu standardele stabilite de statul membru respectiv.

            Articolul 12
            Configurația codului de identificare a bovinelor, ovinelor, caprinelor, camelidelor și cervidelor deținute
            Codul de identificare a bovinelor, ovinelor, caprinelor, camelidelor și cervidelor deținute este următorul:

                        (a)

                        primul element al codului de identificare este codul de țară al statului membru în care mijlocul de identificare a fost aplicat pentru prima dată animalelor, în formatul:

                                    (i)

                                    codul format din două litere, în conformitate cu standardul ISO 3166-1 alfa-2, cu excepția Greciei, pentru care se utilizează codul din două litere „EL”; sau

                                    (ii)

                                    codul de țară din trei cifre, în conformitate cu standardul ISO 3166-1 numeric;

                        (b)

                        al doilea element al codului de identificare este un cod unic pentru fiecare animal, care nu depășește 12 caractere numerice.

            Articolul 13
            Perioadele de aplicare a mijloacelor de identificare a bovinelor deținute

               (1)   Operatorii se asigură că mijloacele de identificare, menționate la articolul 112 litera (a) din Regulamentul (UE) 2016/429, se aplică bovinelor deținute, înainte de expirarea unei perioade maxime după naștere, care trebuie stabilită de statul membru în care s-au născut animalele. Perioada maximă este calculată de la nașterea animalelor și nu depășește 20 de zile.

               (2)   Prin derogare de la alineatul (1), din motive legate de dezvoltarea fiziologică a animalelor, statele membre pot autoriza operatorii să prelungească perioada maximă de aplicare a unui al doilea mijloc de identificare până la 60 de zile de la data nașterii animalelor, dacă al doilea mijloc de identificare este un transponder tip bolus.

               (3)   Prin derogare de la alineatul (1), statele membre pot autoriza operatorii să prelungească perioada maximă, menționată la alineatul (1), până la 9 luni, în următoarele condiții:

                           (a)

                           animalele:

                                       (i)

                                       sunt crescute în condiții de creștere extensivă, vițeii rămânând alături de mamele lor;

                                       (ii)

                                       nu sunt obișnuite să aibă contact permanent cu oamenii;

                           (b)

                           zona în care sunt ținute animalele asigură un grad înalt de izolare a acestora;

                           (c)

                           creșterea extensivă nu compromite trasabilitatea animalelor.
                           Statele membre pot limita autorizația, menționată la primul paragraf, la anumite regiuni geografice sau la anumite specii sau rase de bovine deținute.

               (4)   Operatorii se asigură că nicio bovină deținută nu părăsește unitatea de naștere, decât dacă mijloacele de identificare menționate la articolul 112 litera (a) din Regulamentul (UE) 2016/429 au fost aplicate acestor animale.

            Articolul 14
            Perioadele de aplicare a mijloacelor de identificare a ovinelor și caprinelor deținute

               (1)   Operatorii se asigură că mijloacele de identificare, menționate la articolul 113 alineatul (1) litera (a) din Regulamentul (UE) 2016/429, se aplică ovinelor și caprinelor deținute, înainte de expirarea unei perioade maxime după naștere, care trebuie stabilită de statul membru în care s-au născut animalele. Perioada maximă este calculată de la nașterea animalelor și nu depășește 9 luni.

               (2)   Operatorii se asigură că nicio ovină sau caprină deținută nu părăsește unitatea de naștere, decât dacă mijloacele de identificare menționate la articolul 113 alineatul (1) litera (a) din Regulamentul (UE) 2016/429 au fost aplicate acestor animale.

            Articolul 15
            Perioadele de aplicare a mijloacelor de identificare a porcinelor deținute

               (1)   Operatorii se asigură că mijloacele de identificare, menționate la articolul 115 litera (a) din Regulamentul (UE) 2016/429, se aplică porcinelor deținute, înainte de expirarea unei perioade maxime după naștere, care trebuie stabilită de statul membru în care s-au născut animalele. Perioada maximă este calculată de la nașterea animalelor și nu depășește 9 luni.

               (2)   Operatorii se asigură că nicio porcină deținută nu părăsește unitatea de naștere și nu iese din lanțul de aprovizionare, decât dacă mijloacele de identificare menționate la articolul 115 litera (a) din Regulamentul (UE) 2016/429 au fost aplicate acestor animale.

            Articolul 16
            Perioadele de aplicare a mijloacelor de identificare a camelidelor și cervidelor deținute

               (1)   Operatorii se asigură că mijloacele de identificare, menționate la articolul 73 alineatele (1) și (2) din Regulamentul delegat (UE) 2019/2035, se aplică camelidelor și cervidelor deținute, înainte de expirarea unei perioade maxime după naștere, care trebuie stabilită de statul membru în care s-au născut animalele. Perioada maximă este calculată de la nașterea animalelor și nu depășește 9 luni.

               (2)   Operatorii se asigură că nicio camelidă sau cervidă deținută nu părăsește unitatea de naștere sau unitatea de primă sosire dacă animalele respective au fost deplasate în unitatea respectivă din habitatul în care au trăit ca animale sălbatice, decât dacă mijloacele de identificare menționate la articolul 73 alineatele (1) și (2) din Regulamentul delegat (UE) 2019/2035 au fost aplicate animalelor respective.

               (3)   Autoritatea competentă îi poate exonera de cerințele prevăzute la alineatele (1) și (2) pe operatorii care dețin reni, cu condiția ca exonerarea nu compromite trasabilitatea animalelor.

               (4)   Prin derogare de la alineatul (1), statele membre îi pot exonera de cerințele de la alineatul (1) pe operatorii care dețin cervide, în următoarele condiții:

                           (a)

                           animalele:

                                       (i)

                                       sunt crescute în condiții de creștere extensivă;

                                       (ii)

                                       nu sunt obișnuite să aibă contact permanent cu oamenii;

                           (b)

                           zona în care sunt ținute animalele asigură un grad înalt de izolare a acestora;

                           (c)

                           exonerarea nu compromite trasabilitatea animalelor.

            Articolul 17
            Perioadele de aplicare a mijloacelor de identificare a bovinelor, ovinelor, caprinelor, porcinelor, camelidelor și cervidelor deținute, după intrarea lor în Uniune

               (1)   După intrarea în Uniune a bovinelor, ovinelor, caprinelor, porcinelor, camelidelor și cervidelor deținute și în cazul în care aceste animale rămân în Uniune, operatorii se asigură că mijloacele de identificare, menționate la articolul 81 din Regulamentul delegat (UE) 2019/2035, se aplică acestor animale în termen de 20 de zile de la sosirea lor la unitatea de primă sosire.

               (2)   Prin derogare de la alineatul (1), din motive legate de dezvoltarea fiziologică a animalelor, statele membre de primă sosire pot autoriza operatorii să prelungească perioada maximă de aplicare a unui al doilea mijloc de identificare până la 60 de zile de la data nașterii animalelor, dacă al doilea mijloc de identificare este un transponder tip bolus.

               (3)   Operatorii se asigură că nicio bovină, ovină, caprină, porcină, camelidă sau cervidă deținută nu părăsește unitatea de primă sosire, decât dacă mijloacele de identificare menționate la articolul 81 din Regulamentul delegat (UE) 2019/2035 au fost aplicate acestor animale.

            Articolul 18
            Îndepărtarea și modificarea mijloacelor de identificare a bovinelor, ovinelor, caprinelor, porcinelor, camelidelor și cervidelor deținute
            Autoritatea competentă poate autoriza operatorii să îndepărteze sau să modifice mijloacele de identificare a bovinelor, ovinelor, caprinelor, porcinelor, camelidelor și cervidelor deținute numai dacă îndepărtarea sau modificarea nu compromite trasabilitatea animalelor, inclusiv trasabilitatea unității în care s-au născut, și dacă rămâne posibilă identificarea individuală a animalelor, dacă este cazul.

            Articolul 19
            Înlocuirea mijloacelor de identificare a bovinelor, ovinelor, caprinelor, porcinelor, camelidelor și cervidelor deținute și termenele pentru astfel de operațiuni

               (1)   Autoritatea competentă poate autoriza operatorii să înlocuiască mijloacele de identificare a bovinelor, ovinelor, caprinelor, porcinelor, camelidelor și cervidelor deținute numai dacă înlocuirea nu compromite trasabilitatea animalelor, inclusiv trasabilitatea unității în care s-au născut, și dacă rămâne posibilă identificarea individuală a animalelor, dacă este cazul.

               (2)   Înlocuirea menționată la alineatul (1) poate fi autorizată după cum urmează:

                           (a)

                           în cazul în care animalele au fost identificate prin două mijloace de identificare, iar unul dintre aceste mijloace de identificare a devenit ilizibil sau a fost pierdut, cu condiția ca respectivul cod de identificare a animalelor să rămână neschimbat și să corespundă în continuare codului de pe mijlocul de identificare rămas;

                           (b)

                           în cazul în care animalele au fost identificate prin unul sau două mijloace de identificare care afișează codul de identificare a animalelor, iar respectivele mijloace de identificare au devenit ilizibile sau au fost pierdute, cu condiția să fie în continuare posibil să se determine codul de identificare a animalelor cu o certitudine rezonabilă, iar codul de identificare a animalelor să rămână neschimbat;

                           (c)

                           în cazul în care ovinele, caprinele sau porcinele deținute au fost identificate printr-un mijloc de identificare care afișează numărul de înregistrare unic al unei unități, iar mijlocul de identificare a devenit ilizibil sau a fost pierdut, cu condiția să fie în continuare posibil să se determine cu o certitudine rezonabilă unitatea de naștere a animalelor sau, dacă este cazul, ultima unitate din lanțul de aprovizionare și cu condiția ca mijloacele de identificare înlocuitoare să afișeze numărul de înregistrare unic al unității respective sau, dacă este cazul, al ultimei unități;

                           (d)

                           în cazul ovinelor și caprinelor deținute, înlocuirea mijloacelor de identificare, menționate la literele (a) și (b), cu noi mijloace de identificare care afișează un nou cod de identificare poate fi autorizată, cu condiția ca trasabilitatea să nu fie compromisă.

               (3)   Înlocuirea mijloacelor de identificare, menționate la alineatul (1), se efectuează cât mai curând posibil și înainte de expirarea unei perioade maxime, care trebuie stabilită de statul membru a cărui autoritate competentă a autorizat operatorii să înlocuiască mijloacele de identificare, și înainte ca animalele să fie deplasate într-o altă unitate.

               (4)   În cazul în care codul de identificare al bovinelor, ovinelor, caprinelor și porcinelor deținute, afișat pe mijloacele de identificare menționate la literele (a) și (b) din anexa III la Regulamentul delegat (UE) 2019/2035, nu poate fi reprodus pe un dispozitiv electronic de identificare din cauza limitărilor tehnice, autoritatea competentă permite aplicarea la animalele respective a unui nou dispozitiv electronic de identificare care afișează un nou cod de identificare, numai dacă ambele coduri de identificare sunt înregistrate în bazele de date electronice menționate la articolul 109 alineatul (1) din Regulamentul (UE) 2016/429.

         CAPITOLUL 4

            DISPOZIȚII TRANZITORII ȘI FINALE

            Articolul 20
            Măsuri tranzitorii privind autorizarea mijloacelor de identificare
            Prin derogare de la articolele 9, 10 și 11 din prezentul regulament, pentru o perioadă de tranziție care se încheie la 20 aprilie 2023, statele membre pot continua să utilizeze mijloacele de identificare autorizate înainte de 21 aprilie 2021 în conformitate cu Regulamentul (CE) nr. 1760/2000, Regulamentul (CE) nr. 21/2004 și Directiva 2008/71/CE, precum și cu actele adoptate în temeiul regulamentelor și al directivei respective.

            Articolul 21
            Intrare în vigoare și aplicare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 21 aprilie 2021.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 martie 2021.

                  Pentru Comisie

                  Președintele

               Ursula VON DER LEYEN

            (1)  JO L 84, 31.3.2016, p. 1.

            (2)  Regulamentul delegat (UE) 2019/2035 al Comisiei din 28 iunie 2019 de completare a Regulamentului (UE) 2016/429 al Parlamentului European și al Consiliului în ceea ce privește normele pentru unitățile care dețin animale terestre și incubatoare, precum și pentru trasabilitatea anumitor animale terestre deținute și a ouălor pentru incubație (JO L 314, 5.12.2019, p. 115).

            (3)  Regulamentul (CE) nr. 1760/2000 al Consiliului și al Parlamentului European din 17 iulie 2000 de stabilire a unui sistem de identificare și înregistrare a bovinelor și privind etichetarea cărnii de vită și mânzat și a produselor din carne de vită și mânzat și de abrogare a Regulamentului (CE) nr. 820/97 al Consiliului (JO L 204, 11.8.2000, p. 1).

            (4)  Regulamentul (CE) nr. 21/2004 al Consiliului din 17 decembrie 2003 de stabilire a unui sistem de identificare și de înregistrare a animalelor din speciile ovină și caprină și de modificare a Regulamentului (CE) nr. 1782/2003 și a Directivelor 92/102/CEE și 64/432/CEE (JO L 5, 9.1.2004, p. 8).

            (5)  Directiva 2008/71/CE a Consiliului din 15 iulie 2008 privind identificarea și înregistrarea porcinelor (JO L 213, 8.8.2008, p. 31).

            ANEXA I
            Specificații tehnice pentru formatele de informații din bazele de date electronice privind animalele deținute din speciile bovină, ovină, caprină și porcină

                        Tipul de informații

                        Descrierea

                        Formatul

                        Codul de identificare al animalului

                        Codul țării

                        Una dintre următoarele opțiuni:
                        Cod alfabetic: codul ISO 3166-1 alfa-2  (1)

                        Cod numeric: codul ISO 3166-1 numeric

                        Cod unic pentru fiecare animal

                        12 caractere numerice

                        Dispozitiv electronic de identificare (opțional)

                        Una dintre următoarele opțiuni:

                                    —

                                    crotalie electronică

                                    —

                                    transponder tip bolus

                                    —

                                    transponder injectabil

                                    —

                                    bandă electronică pe chișiță

                        Număr de înregistrare unic al unității

                        Codul țării urmat de 12 caractere alfanumerice

                        Numele operatorului unității

                        140 de caractere alfanumerice

                        Adresa operatorului unității

                        Numele străzii și numărul clădirii

                        140 de caractere alfanumerice

                        Cod poștal

                        10 caractere alfanumerice

                        Orașul

                        35 de caractere alfanumerice

                        Data

                        Data (AAAA-LL-ZZ)

                        Numărul total de animale

                        15 caractere numerice

               (1)  Cu excepția Greciei, pentru care se utilizează codul din două litere „EL”.

            ANEXA II
            PARTEA 1

               Specificații tehnice pentru mijloacele de identificare a bovinelor, ovinelor, caprinelor, porcinelor, camelidelor, cervidelor și psitacidelor deținute

                        1.

                        Mijloacele de identificare, menționate la literele (a), (b), (c), (f) și (h) din anexa III la Regulamentul delegat (UE) 2019/2035, pentru bovinele, ovinele, caprinele, porcinele, camelidele, cervidele și psitacidele deținute sunt:

                                    (a)

                                    nereutilizabile;

                                    (b)

                                    din material nedegradabil;

                                    (c)

                                    inviolabile;

                                    (d)

                                    ușor de citit pe toată durata vieții animalelor;

                                    (e)

                                    concepute încât să rămână atașate de animal fără să îi facă rău acestuia;

                                    (f)

                                    să poată fi înlăturate ușor din lanțul alimentar.

                        2.

                        Mijloacele de identificare, menționate la punctul 1, trebuie să prezinte în mod vizibil, lizibil și de neșters unul dintre următoarele elemente:

                                    (a)

                                    primul și al doilea element al codului de identificare a animalelor, în conformitate cu articolul 12;

                                    (b)

                                    numărul de înregistrare unic al unității de animale, menționat la articolul 18 litera (a) din Regulamentul delegat (UE) 2019/2035; sau

                                    (c)

                                    codul de identificare alfanumeric, menționat la articolul 76 alineatul (1) din Regulamentul delegat (UE) 2019/2035.

                        3.

                        Mijloacele de identificare, menționate la punctul 1, pot conține alte informații, dacă sunt autorizate de autoritatea competentă și cu condiția ca mijloacele de identificare să respecte cerințele de la punctul 2.

                  PARTEA 2

               Specificații tehnice pentru dispozitivele electronice de identificare a bovinelor, ovinelor, caprinelor, porcinelor, camelidelor și cervidelor deținute

                        1.

                        Dispozitivele electronice de identificare, menționate la literele (c)-(f) din anexa III la Regulamentul delegat (UE) 2019/2035, trebuie să afișeze primul element al codului de identificare a animalelor sub forma codului de țară format din trei cifre și al doilea element al codului de identificare a animalelor în conformitate cu articolul 12.

                        2.

                        Dispozitivele electronice de identificare menționate la punctul 1 sunt:

                                    (a)

                                    transpondere pasive numai pentru citit, care utilizează tehnologia HDX sau FDX-B, conforme cu standardele ISO 11784 și ISO 11785; și

                                    (b)

                                    lizibile cu ajutorul unor dispozitive conforme cu standardul ISO 11785 și care pot citi transpondere HDX și FDX-B.

                        3.

                        Dispozitivele electronice de identificare, menționate la punctul 1, sunt lizibile la o distanță de citire minimă, după cum urmează:

                                    (a)

                                    pentru bovinele deținute:

                                                (i)

                                                12 centimetri, pentru crotaliile citite cu un cititor portabil;

                                                (ii)

                                                15 centimetri, pentru transponderele injectabile citite cu un cititor portabil;

                                                (iii)

                                                25 de centimetri, pentru transponderele tip bolus citite cu un cititor portabil;

                                                (iv)

                                                80 de centimetri, pentru toate dispozitivele electronice de identificare citite cu un cititor staționar;

                                    (b)

                                    pentru ovinele și caprinele deținute:

                                                (i)

                                                12 centimetri, pentru crotaliile și benzile pe chișiță citite cu un cititor portabil;

                                                (ii)

                                                20 de centimetri pentru transpondere tip bolus și transpondere injectabile citite cu un cititor portabil;

                                                (iii)

                                                50 de centimetri, pentru toate dispozitivele electronice de identificare citite cu un cititor staționar.

                        4.

                        Dispozitivele electronice de identificare, menționate la punctul 1, sunt testate cu rezultate favorabile în ceea ce privește:

                                    (a)

                                    conformitatea cu standardele ISO 11784 și 11785 în concordanță cu metoda menționată la punctul 7 din standardul ISO 24631-1; și

                                    (b)

                                    performanța minimă la distanțele de citire menționate la punctul 3 din prezenta parte, în concordanță cu metoda menționată la punctul 7 din standardul ISO 24631-3.


title: Regulamentul de punere în aplicare (UE) 2021/521 al Comisiei din 24 martie 2021 de stabilire a unor dispoziții specifice privind mecanismul de instituire a obligației de a prezenta o autorizație de export pentru exportul anumitor produse

text:
                  25.3.2021

                  RO

                  Jurnalul Oficial al Uniunii Europene

                  L 104/52

         REGULAMENTUL DE PUNERE ÎN APLICARE (UE) 2021/521 AL COMISIEI
         din 24 martie 2021
         de stabilire a unor dispoziții specifice privind mecanismul de instituire a obligației de a prezenta o autorizație de export pentru exportul anumitor produse
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/479 al Parlamentului European și al Consiliului din 11 martie 2015 privind instituirea unui regim comun aplicabil exporturilor (1), în special articolul 5,
         întrucât:

                     (1)

                     La 30 ianuarie 2021, Comisia a adoptat Regulamentul de punere în aplicare (UE) 2021/111 (2) care condiționează exportul de vaccinuri împotriva COVID-19, precum și de substanțe active, inclusiv bănci de celule master și de celule de lucru, utilizate pentru fabricarea acestor vaccinuri, de prezentarea unei autorizații de export, în temeiul articolului 5 din Regulamentul (UE) 2015/479. La sfârșitul perioadei de șase săptămâni de la data intrării în vigoare a acestor măsuri, Comisia a adoptat Regulamentul de punere în aplicare (UE) 2021/442 (3) prin care a fost instituită obligația de a prezenta o autorizație de export pentru exportul acelorași produse până la 30 iunie 2021, în temeiul articolului 6 din Regulamentul (UE) 2015/479.

                     (2)

                     Deficitul mondial de vaccinuri împotriva COVID-19 persistă și este chiar în creștere, având în vedere întârzierile în producție.

                     (3)

                     În conformitate cu Regulamentul de punere în aplicare (UE) 2021/442, autorizațiile de export trebuie refuzate de statele membre în cazul în care exporturile în cauză reprezintă o amenințare la adresa executării acordurilor preliminare de achiziție (APA) dintre Uniune și producătorii de vaccinuri, având în vedere volumul acestora sau alte circumstanțe relevante, cum ar fi volumul de vaccinuri livrate Uniunii la momentul depunerii cererii.

                     (4)

                     Există în continuare o lipsă de transparență, precum și constrângeri persistente în ceea ce privește producția de vaccinuri împotriva COVID-19 și întârzieri în livrarea acestora în Uniune, ceea ce poate reprezenta o amenințare la adresa securității aprovizionării în cadrul Uniunii cu mărfuri care fac obiectul Regulamentului de punere în aplicare (UE) 2021/442. Prin urmare, trebuie avute în vedere elemente suplimentare atunci când se adoptă o decizie de acordare sau de refuzare a unei autorizații de export.

                     (5)

                     Informațiile colectate de Comisie prin intermediul mecanismului de autorizare a exporturilor instituit prin Regulamentul de punere în aplicare (UE) 2021/111 și continuat prin Regulamentul de punere în aplicare (UE) 2021/442 și prin intermediul datelor vamale au arătat că exporturile care fac obiectul mecanismului de autorizare pot fi direcționate către țări exceptate până în prezent de la cerința privind autorizația de export, ceea ce nu permite obținerea nivelului necesar de transparență. Prin urmare, aceste excepții trebuie suspendate temporar.

                     (6)

                     Excepția trebuie menținută pentru unele dintre țările și teritoriile menționate la articolul 1 alineatul (9) litera (a) din Regulamentul de punere în aplicare (UE) 2021/442, și anume pentru cele care depind în mod special de lanțurile de aprovizionare metropolitane ale statelor membre de care aparțin sau, respectiv, de lanțurile de aprovizionare ale statelor membre învecinate.

                     (7)

                     Informațiile menționate în considerentul 5 au arătat, de asemenea, că producătorii din Uniune au exportat cantități mari de mărfuri care fac obiectul mecanismului de autorizare a exportului către țări care au o capacitate de producție proprie mare, în timp ce țările respective își restricționează propriile exporturi către Uniune, fie prin lege, fie prin acorduri contractuale sau de altă natură încheiate cu producătorii de vaccinuri stabiliți pe teritoriul lor. Acest dezechilibru duce la deficite de aprovizionare în cadrul Uniunii.

                     (8)

                     În plus, aceleași informații au arătat că producătorii din Uniune au exportat cantități mari de mărfuri care fac obiectul mecanismului de autorizare a exportului către anumite țări fără capacitate de producție, dar care au o rată de vaccinare mai mare decât cea din Uniune sau în care situația epidemiologică actuală este mai puțin gravă decât în Uniune. Exporturile către aceste țări pot, prin urmare, să pună în pericol securitatea aprovizionării în cadrul Uniunii.

                     (9)

                     Statele membre trebuie să refuze autorizațiile de export în consecință.

                     (10)

                     Comisia trebuie să ia în considerare aceleași elemente suplimentare atunci când efectuează evaluarea proiectului de decizie notificat de autoritatea competentă a statului membru în temeiul articolului 2 alineatul (4) din Regulamentul de punere în aplicare (UE) 2021/442.

                     (11)

                     Având în vedere caracterul urgent al situației, măsurile prevăzute în prezentul regulament trebuie luate în conformitate cu articolul 3 alineatul (3) din Regulamentul (UE) 2015/479.

                     (12)

                     Prezentul regulament trebuie să intre în vigoare fără întârziere. Având în vedere articolul 5 alineatul (5) din Regulamentul (UE) 2015/479, măsurile prevăzute de prezentul regulament trebuie să se aplice timp de șase săptămâni,

               ADOPTĂ PREZENTUL REGULAMENT:

            Articolul 1
            Aplicarea articolului 1 alineatul (9) litera (a) din Regulamentul de punere în aplicare (UE) 2021/442 se suspendă.
            Cu toate acestea, suspendarea nu se aplică următoarelor țări și teritorii:

                        —

                        Andorra;

                        —

                        Insulele Feroe;

                        —

                        San Marino;

                        —

                        Cetatea Vaticanului;

                        —

                        țările și teritoriile de peste mări enumerate în anexa II la Tratatul privind funcționarea Uniunii Europene;

                        —

                        Büsingen;

                        —

                        Helgoland;

                        —

                        Livigno;

                        —

                        Ceuta și Melilla.

            Articolul 2

               (1)   Autoritatea competentă a unui stat membru acordă o autorizație de export solicitată în temeiul Regulamentului de punere în aplicare (UE) 2021/442, cu condiția ca:

                           (a)

                           autorizația de export să îndeplinească condiția prevăzută la articolul 1 alineatul (7) din Regulamentul de punere în aplicare (UE) 2021/442;

                           (b)

                           autorizația să nu reprezinte altminteri o amenințare la adresa securității aprovizionării în cadrul Uniunii cu mărfurile care intră sub incidența Regulamentului de punere în aplicare (UE) 2021/442.

               (2)   Pentru a stabili dacă este îndeplinită condiția de la alineatul (1) litera (b), autoritatea competentă a statului membru evaluează următorii factori:

                           (a)

                           dacă țara de destinație a exportului își restricționează propriile exporturi către Uniune de mărfuri reglementate de Regulamentul de punere în aplicare (UE) 2021/442 sau de materii prime din care acestea sunt realizate, fie prin lege, fie prin orice alte mijloace, inclusiv prin încheierea de acorduri contractuale cu fabricanții mărfurilor respective;

                           (b)

                           condițiile relevante predominante în țara de destinație a exportului, inclusiv situația epidemiologică, rata de vaccinare și disponibilitatea existentă a mărfurilor care fac obiectul Regulamentului de punere în aplicare (UE) 2021/442.

               (3)   Atunci când evaluează proiectul de decizie notificat de autoritatea competentă a statului membru în temeiul articolului 2 alineatul (4) din Regulamentul de punere în aplicare (UE) 2021/442, Comisia evaluează, de asemenea, dacă este îndeplinită condiția prevăzută la alineatul (1) litera (b) din prezentul articol, având în vedere factorii enumerați la alineatul (2).

            Articolul 3
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică timp de șase săptămâni de la intrarea sa în vigoare.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 24 martie 2021.

                  Pentru Comisie

                  Președintele

               Ursula VON DER LEYEN

            (1)  JO L 83, 27.3.2015, p. 34.

            (2)  Regulamentul de punere în aplicare (UE) 2021/111 al Comisiei din 29 ianuarie 2021 de instituire a obligației de a prezenta o autorizație de export pentru exportul anumitor produse (JO L 31 I, 30.1.2021, p. 1).

            (3)  Regulamentul de punere în aplicare (UE) 2021/442 al Comisiei din 11 martie 2021 de instituire a obligației de a prezenta o autorizație de export pentru exportul anumitor produse (JO L 85, 12.3.2021, p. 190).


title: Regulamentul de punere în aplicare (UE) 2021/530 al Comisiei din 22 martie 2021 privind clasificarea anumitor mărfuri în Nomenclatura combinată

text:
                  26.3.2021

                  RO

                  Jurnalul Oficial al Uniunii Europene

                  L 106/49

         REGULAMENTUL DE PUNERE ÎN APLICARE (UE) 2021/530 AL COMISIEI
         din 22 martie 2021
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:

                     (1)

                     Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.

                     (2)

                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.

                     (3)

                     În temeiul acestor reguli generale, mărfurile descrise în coloana (1) a tabelului din anexă trebuie clasificate la codul NC indicat în coloana (2), pe baza motivelor care figurează în coloana (3) a aceluiași tabel.

                     (4)

                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă trebuie să fie de trei luni.

                     (5)

                     Măsurile prevăzute de prezentul regulament sunt conforme cu avizul Comitetului Codului Vamal,

               ADOPTĂ PREZENTUL REGULAMENT:

            Articolul 1
            Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a aceluiași tabel.

            Articolul 2
            Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 martie 2021.

                  Pentru Comisie

               Gerassimos THOMAS

                  Director general

                  Direcția Generală Impozitare și Uniune Vamală

            (1)  JO L 269, 10.10.2013, p. 1.

            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).

            ANEXĂ

                        Descrierea mărfurilor

                        Clasificarea
                        (codul NC)

                        Motive

                        (1)

                        (2)

                        (3)

                        Aparat electromecanic portabil de mână pentru îngrijirea tenului. Aparatul are formă ovală și măsoară aproximativ 75 × 80 × 30 mm. Are o carcasă impermeabilă și un motor electric încorporat care produce vibrații (așa-numitele pulsații sonice).
                        Suprafața exterioară a aparatului este fabricată din silicon, cu perii din silicon hipoalergenic pe ambele părți. Suprafața aparatului este împărțită în trei zone, fiecare cu o grosime diferită a periilor. Pe partea frontală a aparatului există un buton pornit/oprit și un buton pentru creșterea/reducerea intensității pulsației.
                        Aparatul este conceput pentru a fi utilizat la curățarea tenului cu ajutorul unui produs de curățare și al periilor vibrante. La curățarea tenului, se produce un masaj facial ca efect suplimentar datorat pulsațiilor.
                        Aparatul este de tipul celor utilizate în mod obișnuit în scopuri casnice, în timpul călătoriilor etc.

                        8509 80 00

                        Clasificarea se stabilește pe baza regulilor generale 1 și 6 de interpretare a Nomenclaturii combinate, a notei 3 la secțiunea XVI, a notei 3 la capitolul 90, a notei 4 (b) la capitolul 85, precum și pe baza textului codurilor NC 8509  și 8509 80 00 .
                        Aparatul îndeplinește funcția de curățător facial de uz casnic [a se vedea, de asemenea, Notele explicative la Sistemul armonizat (NESA) aferente poziției 8509 , primul paragraf], precum și o funcție de masaj, dar aceasta din urmă este doar auxiliară. În conformitate cu nota 3 la secțiunea XVI, mașinile concepute pentru a îndeplini două sau mai multe funcții complementare se clasifică în funcție de funcția principală. Prin urmare, clasificarea la poziția 9019  ca aparat de masaj este exclusă.
                        În consecință, aparatul trebuie clasificat la codul NC 8509 80 00  ca aparat electromecanic cu motor electric încorporat, de uz casnic.


title: Regulamentul de punere în aplicare (UE) 2021/531 al Comisiei din 22 martie 2021 privind clasificarea anumitor mărfuri în Nomenclatura combinată

text:
                  26.3.2021

                  RO

                  Jurnalul Oficial al Uniunii Europene

                  L 106/52

         REGULAMENTUL DE PUNERE ÎN APLICARE (UE) 2021/531 AL COMISIEI
         din 22 martie 2021
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:

                     (1)

                     Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.

                     (2)

                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.

                     (3)

                     În temeiul acestor reguli generale, mărfurile descrise în coloana 1 a tabelului din anexă trebuie clasificate la codul NC indicat în coloana 2, pe baza motivelor care figurează în coloana 3 a aceluiași tabel.

                     (4)

                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă trebuie să fie de trei luni.

                     (5)

                     Măsurile prevăzute de prezentul regulament sunt conforme cu avizul Comitetului Codului vamal,

               ADOPTĂ PREZENTUL REGULAMENT:

            Articolul 1
            Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a aceluiași tabel.

            Articolul 2
            Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 martie 2021.

                  Pentru Comisie

               Gerassimos THOMAS

                  Director general

                  Direcția Generală Impozitare și Uniune Vamală

            (1)  JO L 269, 10.10.2013, p. 1.

            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).

            ANEXĂ

                        Descrierea mărfurilor

                        Clasificare
                        (Cod NC)

                        Motive

                        (1)

                        (2)

                        (3)

                        O montură pentru obiectiv video confecționată din metal și plastic, cu un conector baionetă, cu dimensiuni de aproximativ 92 × 86 × 35,1 mm.
                        Articolul este conceput pentru a fi atașat la partea din față a aparatului de înregistrare video digital, fiind plasat între camera de înregistrare video și obiectiv.
                        Acesta este conceput astfel încât să permită utilizarea unor obiective destinate unor camere digitale de înregistrare video cu o dimensiune diferită a monturii de fixare, care asigură controlul mecanic al diafragmei prin acționarea dispozitivului său de reglare a diafragmei.

                        9002 11 00

                        Clasificarea se stabilește pe baza regulilor generale 1 și 6 de interpretare a Nomenclaturii combinate, a Notei 1 litera (m) la secțiunea XVI, a Notei 2 litera (b) la capitolul 90, precum și a textelor codurilor NC 9002  și 9002 11 00 .
                        Clasificarea la poziția 8529  ca parte care poate fi recunoscută ca fiind destinată exclusiv sau în principal aparatelor de la pozițiile 8525 -8528  este exclusă, deoarece articolul nu este esențial pentru funcționarea unei camere digitale de înregistrare.
                        Deoarece articolul permite utilizarea unor obiective destinate unor camere digitale de înregistrare video cu o dimensiune diferită a monturii de fixare, acesta permite mărirea gamei de utilizări a obiectivelor. Prin urmare, articolul trebuie considerat un accesoriu care poate fi identificat ca fiind adecvat utilizării exclusiv sau în principal cu obiective de la poziția 9002 (a se vedea hotărârea Curții din 16 iunie 2011, Unomedical, C-152/10, ECLI:EU:C:2011:402, punctele 29, 30 și 34). În consecință, clasificarea la poziția 8479  ca mașină cu funcție proprie, nedenumită și necuprinsă în altă parte în capitolul 84, este exclusă, deoarece articolul este inclus mai precis la o poziție dintr-un alt capitol al nomenclaturii [a se vedea, de asemenea, Notele explicative la Sistemul armonizat aferente poziției 8479 , al doilea paragraf litera (b)].
                        Prin urmare, articolul trebuie clasificat la codul NC 9002 11 00  ca accesoriu pentru obiectivele menționate la poziția 9002 .


title: Regulamentul de punere în aplicare (UE) 2021/532 al Comisiei din 22 martie 2021 privind clasificarea anumitor mărfuri în Nomenclatura combinată

text:
                  26.3.2021

                  RO

                  Jurnalul Oficial al Uniunii Europene

                  L 106/55

         REGULAMENTUL DE PUNERE ÎN APLICARE (UE) 2021/532 AL COMISIEI
         din 22 martie 2021
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:

                     (1)

                     Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.

                     (2)

                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.

                     (3)

                     În temeiul acestor reguli generale, mărfurile descrise în coloana 1 a tabelului din anexă trebuie clasificate la codul NC indicat în coloana 2, pe baza motivelor care figurează în coloana (3) a aceluiași tabel.

                     (4)

                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă trebuie să fie de trei luni.

                     (5)

                     Măsurile prevăzute de prezentul regulament sunt conforme cu avizul Comitetului Codului vamal,

               ADOPTĂ PREZENTUL REGULAMENT:

            Articolul 1
            Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a aceluiași tabel.

            Articolul 2
            Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 22 martie 2021.

                  Pentru Comisie

               Gerassimos THOMAS

                  Director general

                  Direcția Generală Impozitare și Uniune Vamală

            (1)  JO L 269, 10.10.2013, p. 1.

            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).

            ANEXĂ

                        Descrierea mărfurilor

                        Clasificare
                        (Codul NC)

                        Motive

                        (1)

                        (2)

                        (3)

                        Un aparat (așa-numit „stație-bază pentru camere video” sau „aparat de înregistrare de tip all-in-one recorder”) prezentat într-o singură carcasă, cu dimensiuni de aproximativ 33 × 23 × 8 cm, care conține următoarele componente:

                                    —

                                    elemente pasive și active;

                                    —

                                    un procesor;

                                    —

                                    o placă video;

                                    —

                                    o memorie internă (hard disc).

                              Aparatul nu are un receptor de semnale TV.
                        Aparatul este dotat cu următoarele interfețe: RJ45, USB, VGA, SPF și HDMI și un switch integrat PoE (Power over Ethernet) cu opt porturi.
                        Este echipat cu un sistem de operare pentru mașini automate standard de prelucrare a datelor. El este, de asemenea, preconfigurat și preîncărcat cu „software de gestionare a camerelor” special și include licențe pentru opt canale.
                        Aparatul este conceput pentru a recepționa date audio și video prin intermediul unei interfețe de telecomunicații [și al unui protocol internet (IP)] de la cel mult opt camere de supraveghere (camere IP). Datele pot fi înregistrate pe hard discul intern, pe o memorie externă (prin interfața USB) sau aparatul poate transmite datele prin intermediul rețelelor de telecomunicații la o altă adresă IP (de exemplu, către un server, un switch, un telefon mobil sau o mașină automată de prelucrare a datelor).
                        Aparatul poate fi conectat la un monitor sau la un ecran și la o tastatură. Este prezentat pentru a fi utilizat în cadrul unui sistem de securitate și supraveghere.

                        8521 90 00

                        Clasificarea se stabilește pe baza regulilor generale 1 și 6 de interpretare a Nomenclaturii combinate, a Notei 3 la secțiunea XVI, a Notei 5 litera (E) la capitolul 84, precum și a textelor codurilor NC 8521  și 8521 90 00 .
                        Având în vedere caracteristicile sale obiective, aparatul este destinat să funcționeze împreună cu până la opt camere în scopul supravegherii video. Un aparat care, în acest scop, înregistrează semnale de la camere și le poate trimite la o altă adresă IP sau le poate reproduce pe un ecran sau un monitor, îndeplinește o funcție specifică, alta decât prelucrarea datelor în sensul notei 5 (E) de la capitolul 84. (A se vedea, de asemenea, hotărârea Curții de Justiție din 17 martie 2005, Ikegami Electronics, C-467/03, ECLI:EU:C:2005:182). Prin urmare, clasificarea la poziția 8471  ca o mașină automată de prelucrare a datelor se exclude.
                        Aparatul este conceput pentru a îndeplini două sau mai multe funcții complementare în sensul notei 3 la secțiunea XVI, și anume transmisia și recepția datelor de la poziția 8517  și înregistrarea și reproducerea videofonică de la poziția 8521 .
                        Pe baza caracteristicilor obiective ale aparatului, funcția principală este înregistrarea video în cadrul unui sistem de securitate și supraveghere. Transmisia și recepția datelor nu constituie decât o funcție auxiliară menită să îmbunătățească funcționarea sistemului în care este încorporat aparatul. Prin urmare, se exclude clasificarea la poziția 8517. (A se vedea, de asemenea, hotărârea Curții de Justiție din 25 februarie 2016, G. E. Security, C-143/15, ECLI:EU:C:2016:115, punctele 55-57).
                        Prin urmare, aparatul trebuie clasificat la codul NC 8521 90 00  ca alt aparat de înregistrare sau de reproducere videofonică, chiar încorporând un aparat receptor de semnale videofonice (tuner).


title: Regulamentul de punere în aplicare (UE) 2021/538 al Consiliului din 26 martie 2021 privind punerea în aplicare a articolului 21 alineatul (2) din Regulamentul (UE) 2016/44 privind măsuri restrictive având în vedere situația din Libia

text:
                  29.3.2021

                  RO

                  Jurnalul Oficial al Uniunii Europene

                  L 108/8

         REGULAMENTUL DE PUNERE ÎN APLICARE (UE) 2021/538 AL CONSILIULUI
         din 26 martie 2021
         privind punerea în aplicare a articolului 21 alineatul (2) din Regulamentul (UE) 2016/44 privind măsuri restrictive având în vedere situația din Libia
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/44 al Consiliului din 18 ianuarie 2016 privind măsuri restrictive având în vedere situația din Libia și de abrogare a Regulamentului (UE) nr. 204/2011 (1), în special articolul 21 alineatul (2),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 18 ianuarie 2016, Consiliul a adoptat Regulamentul (UE) 2016/44.

                     (2)

                     Pe baza unei reexaminări realizate de Consiliu, ar trebui eliminată rubrica referitoare la o persoană.

                     (3)

                     Prin urmare, anexa III la Regulamentul (UE) 2016/44 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa III la Regulamentul (UE) 2016/44 se modifică în conformitate cu anexa la prezentul regulament.

            Articolul 2
            Prezentul regulament intră în vigoare la 3 aprilie 2021.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 26 martie 2021.

                  Pentru Consiliu

                  Președintele

               A. P. ZACARIAS

            (1)  JO L 12, 19.1.2016, p. 1.

            ANEXĂ
            În Regulamentul (UE) 2016/44, în anexa III [Lista persoanelor fizice și juridice, a entităților sau a organismelor menționate la articolul 6 alineatul (2)], Partea A (Persoane), rubrica 18 (referitoare la GHWELL, Khalifa) se elimină.